
 REPUBLIKA HRVATSKA
TRGOVAČKI SUD U ZADRU		
Dr. Franje Tuđmana 35			

R E P U B L I K A  H R V A T S KA 

R J E Š E N J E

	Trgovački sud u Zadru (39670464653) po sucu Ardeni Bajlo kao stečajnom sucu nad stečajnim dužnikom MERIDIJAN GRUPA d.o.o., Zadar, Ive Senjanina 14B, Zadar, OIB: 39317990272,  28. prosinca 2015.  
r i j e š i o   j e

I. Odbacuje se prijedlog FINE za otvaranje stečajnog postupka nad dužnikom MERIDIJAN GRUPA d.o.o., Zadar, Ive Senjanina 14B, Zadar, OIB: 39317990272 kao preuranjen. 

Obrazloženje

	Fina je dana 11. studenoga 2015. sudu dostavila prijedlog za otvaranje stečajnog postupka na dužnikom MERIDIJAN GRUPA d.o.o., Zadar. U prijedlogu je navela da je dužnik u blokadi u neprekidnom razdoblju od 120 dana i da ima jednog zaposlenog.
	Predlagatelj se poziva na ovlasti iz čl. 110. st. 1. Stečajnog zakona (Narodne novine 71/15) kao osnov za podnošenje prijedloga za otvaranje stečajnog postupka. Odredbom čl. 110. st. 1. Stečajnog zakona propisano je da je Financijska agencija dužna podnijeti prijedlog za otvaranje stečajnog postupka ukoliko pravna osoba ima evidentirane neizvršene osnove za plaćanje u neprekinutom razdoblju od 120 dana. Ova odredba se primjenjuje isključivo na situacije u kojima rok od 120 dana započinje teći od dana stupanja na snagu Stečajnog zakona, dakle od 01. rujna 2015. Ovo stoga što je za sve ostale situacije postupanje FINA-e regulirano odredbom čl. 444. Stečajnog zakona, a u konkretnom slučaju stavkom 2. te odredbe. 
Naime, navedenom odredbom propisano je da će Fina u određenim rokovima podnositi prijedloge za otvaranje stečajnog postupka za pravne osobe koje na dan stupanja na snagu novog Stečajnog zakona imaju evidentirane neizvršene osnove za plaćanje u neprekinutom razdoblju od 120 dana, pa je tako propisano podnošenje prijedloga za otvaranje stečajnog postupka u roku od 8 mjeseci, ali ne ranije od 6 mjeseci od dana stupanja na snagu novog Stečajnog zakona ukoliko pravna osoba pored evidentiranih neizvršenih osnova za plaćanje ima i jednog zaposlenika. 
Kako iz samog prijedloga podnositelja proizlazi da MERIDIJAN GRUPA d.o.o., Zadar ima jednog zaposlenika, a Zakon je stupio na snagu 1. rujna 2015. godine to je očigledno da je prijedlog preuranjen s obzirom na odredbu čl. 110. st. 1. i s obzirom na odredbu čl. 444. st. 2. Stečajnog zakona pa ga je valjalo odbaciti. 
           Stoga je odlučeno kao u izreci. 
	
U Zadru, 28. prosinca 2015. 

Sudac
Ardena Bajlo

Pouka o pravnom lijeku: 
Protiv ovog rješenja pravo na žalbu ima podnositelj prijedloga. Rok za žalbu iznosi 8 dana računajući od dana dostave, a ista se podnosi ovom sudu u dva primjerka 


Dostaviti: 
1. podnositelju prijedloga elektroničkim putem
1. e-oglasna ploča
1. u spis.
